paragraph_text: John Adams (eng. John Adams) je američka televizijska mini-serija koja kronološki prati većinu političkog života američkog Predsjednika Johna Adamsa kao i njegovu važnu ulogu koju je imao u osnivanju Sjedinjenih Američkih Država. U mini-seriji koju je režirao Tom Hooper, a napisao Kirk Ellis prema knjizi John Adams autora Davida McCullougha glavne uloge su ostvarili Paul Giamatti kao John Adams, Laura Linney kao Abigail Adams, Stephen Dillane kao Thomas Jefferson, Tom Wilkinson kao Benjamin Franklin i David Morse kao George Washington. Ova biografska priča o Johnu Adamsu i prvih pedeset godina SAD-a originalno je emitirana u sedam nastavaka na televizijskoj mreži HBO u razdoblju od 16. ožujka do 20. travnja 2008. godine.